עשו זאת: ראשל"צ עלתה שלב עם 60:69 על יוז'ני
יום שלישי, 26.09.2017 שעה 15:42
ליגת האלופות של פיב"א: הכתומים לא התקשו מול האוקראינים בחוץ וניצלו הפסדים של אורדאה וקטאיה כדי לסיים במקום החמישי בבית 2. 20 נק' לריצ'ארד (6 תגובות)
24/01/2017 21:30 מאת מערכת ONE
פטריק ריצ'ארד (FIBA)
הישג גדול לאלופת ישראל. מכבי ראשון לציון גברה הערב (שלישי) 60:69 על חימיק יוז’ני בחוץ במסגרת המחזור ה-14 והאחרון בבית 2 של ליגת האלופות של פיב”א, ועלתה לשלב הבא מהמקום החמישי עם מאזן 7:7, זאת בעקבות ההפסדים של יריבותיה במרוץ, אורדאה וקטאיה, במשחקים המקבילים בבית.
פתיחת המשחק הייתה שייכת דווקא למארחת שעלתה ליתרון מוקדם של ארבע נקודות לאחר חמש דקות של משחק, כשמהעבר השני הכתומים התקשו מאוד לייצר נקודות. עם זאת, היריבה החלשה לא השכילה להגביר את הקצב ולאחר 10 דקות עמדה התוצאה על 12:12. ברבע השני, ניצן חנוכי, שלא פספס אף זריקה בשלב זה, פטריק ריצ’ארד ונמרוד לוי הובילו אותה למרחק ביטחון של 25:36 עם הירידה להפסקה.
ג’אבון מקריי (FIBA)
בחצי השני של המשחק המגמה לא השתנתה והכתומים כבר פתחו פער שיא של 14 נקודות בתוך הרבע השלישי. עם זאת, לקראת סיומו של הרבע הם נרדמו, דניאל בז’רנו המצוין ניצל זאת ועם שתי שלשות חשובות העלה את קבוצתו לרבע האחרון בפיגור של חמש נקודות בלבד (52:47). ואולם, ראשל”צ להטה בפתיחת הרבע האחרון ורצה ל-0:9, כששוב ריצא’רד הוא זה שנותן את הטון בקבוצה של שיבק. המארחת כבר לא הצליחה לחזור הפעם ונחלה את הפסדה ה-11 העונה במפעל.
קלעו לראשל”צ: פטריק ריצ’ארד 20 נקודות, ניצן חנוכי, 10, ג’אבון מקריי 9, נמרוד לוי וצ’ארלס תומאס 7 כל אחד, עידן זלמנסון ואבי בן שימול 6 נקודות כל אחד, אלישי כדיר תרם 4 משלו.
קלעים בולטים בניז’ני: ג’יימי סמית’, 16 נקודות, דניאל בז’רנו, 14 נק’.
רבע ראשון: חימיק יוז’ני – מכבי ראשל”צ 12:12
חמישיית ראשל”צ: אבי בן שימול, ניצן חנוכי, פטריק ריצ’ארד, אלישי כדיר וג’אבון מקריי.
האוקראינים פתחו מעט טוב יותר את המשחק ועלו ל-2:6 מהיר בתחילת הרבע, כשמנגד הכתומים לא הצליחו לייצר נקודות. עם זאת, בהמשך פטריק ריצא’רד ונמרוד לוי, שבלטו במיוחד אצל הקבוצה מעיר היין, לא נתנו למארחים לברוח עד לסיום החלק הראשון של המשחק, שבו שתי הקבוצות לא הציגו יכולת מרשימה במיוחד.
עידן זלמנסון מחפש את הסל (FIBA)
רבע שני: חימיק יוז’ני – מכבי ראשל”צ 36:25
החבורה של אריק שיבק סוף סוף התעוררה ופתחה פער של 10 נקודות לאחר חמש דקות של משחק, בהובלת ניצן חנוכי המצוין שסיים את הרבע עם שבע נקודות ו-100% אחוזי קליעה, כשמהעבר השני ג’ייסון לאב, שסיים את המחצית עם שבע נק’ משלו, ניסה להשאיר את המארחת בעניינים ללא הצלחה יתרה. בסופו של דבר, האלופה ירדה להפסקה עם חיוך גדול בזכות יכולת טובה שהעניקה לה ניצחון בהפרש של 11 נקודות ברבע.
קונייב מול ג'אבון מקריי (FIBA)
רבע שלישי: חימיק יוז’ני – מכבי ראשל”צ 52:47
השליטה של האורחת נמשכה גם בפתיחת הרבע השלישי, כשלאחר חמש וחצי דקות של משחק היא כבר העלתה הפער ל-14 נקודות. בשלב זה הכתומים נעצרו מעט ובז’רנו הצליח בשלשה נהדרת להוריד את ההפרש לשבע בלבד, שתי דקות לסיום הרבע, אך מיד לאחר מכן חנוכי ידע לצנן את ההתלהבות של האוקראינים בשלשה משלו והעלה בחזרה את הפער ל-10 נקודות. עם זאת, דניאל בז’רנו הנהדר לא התלהב יותר מידי מהתצוגה של חנוכי והחזיר בשלשה נוספת עם הבאזר שקבעה 52:47 בלבד לאורחת בסיום.
פטריק ריצ'ארד מול ג'ייסון לאב (FIBA)
רבע רביעי: חימיק יוז’ני – מכבי ראשל”צ 69:60
האלופה שוב נתנה שקט לספסל הכתום בתחילת הרבע, לאחר שלשה של ריצא’רד שסגרה ריצה של 0:5 לאחר שתי דקות, אשר צמחה ל-0:9 עם החזרה מפסק הזמן שביקשה המארחת. ברגע זה ראשון החליטה להוריד את קצב המשחק והתחילה לשחק על התקפות ארוכות ואיטיות, כשהזריקה מגיעה רק בסוף פעילותו של שעון ה-24 שניות. ג’יימי סמית’ עוד הצליח לצלוף מטווח השלוש ולהוסיף עוד קליעה מטווח השתיים ולצמק, אך בסיום החבורה של שיבק חגגה.
אבי בן שימול מנסה לחסום את היליארד (FIBA)